jacꞌa ri vacami yitzolij-e riqꞌuin ri takayon-pe vichin.
Y nis-ta jun chive rix nicꞌutun-pe chuve:
¿Achique lugar xcabe-vi?
Pa ruqꞌuexel chi xicꞌutuj,
xa xnoj bis pan ivánima,
roma xin-ij chive chi yitzolij-e.
Jacꞌa yin nin-ij ri kitzij chive:
Utz chive rix chi yin yinel-e chiꞌicojol,
roma si man yiꞌe ta,
man nuka ta ri Bochinel richin ri ivánima.
Pero si yiꞌe,
can xtintak-vi-pe iviqꞌuin.
Tok xtuka rijaꞌ,
xtuyaꞌ chosakil chiquivech ri vinak chochꞌulef chi can eꞌaj-mac vi,
chi yin pa ruchojmil nin-en ronojel chuvech ri Nataꞌ,
y chi can xtinicꞌox-vi ronojel chꞌutik-nimaꞌk.
Xtiquiyaꞌ pa cuenta chi can eꞌaj-mac vi,
roma man yinquinimaj ta.
Y xtiquiyaꞌ pa cuenta chi yin pa ruchojmil nin-en ronojel chuvech ri Nataꞌ roma riqꞌuin rijaꞌ yiꞌe-vi y man yinitzꞌet ta chic.
Y xtiquiyaꞌ pa cuenta chi can xtinicꞌox na vi ronojel chꞌutik-nimaꞌk,
roma vacami kꞌaton chic can castigo pa ruviꞌ ri itzel ri cꞌo rukꞌaꞌ che ri rochꞌulef.
Cꞌa cꞌo na qꞌuiy ri nicꞌatzin chi nin-ij can chive,
pero man nin-ij yan ta can chive,
roma rix man yixtiquer ta riqꞌuin.
Jacꞌa tok xtuka ri Lokꞌolaj Espíritu ri nikꞌalajrisan ri kitzij,
can xquixrutijoj y xquixrucꞌuaj chupan ri kitzij.
Roma ri chꞌabel ri xtuꞌij chive,
mana-ta ruchꞌabel rijaꞌ,
xa ja ri racꞌaxan-pe ri xtuꞌij chive,
y xquerukꞌalajrisaj chivech ri xquebanataj ri más chivech apu.
Rijaꞌ can xtuyaꞌ nukꞌij yin riqꞌuin ri yirukꞌalajrisaj yin y ri nusamaj chivech.
Ronojel ri cꞌo riqꞌuin ri Nataꞌ Dios vichin yin,
romariꞌ xin-ij chi ja yin y ri nusamaj ri xtukꞌalajrisaj ri Lokꞌolaj Espíritu chivech.
Rix vacami xa jubaꞌ chic xquinitzꞌet,
y jacꞌariꞌ man xquinitzꞌet ta jubaꞌ.
Pero jubaꞌ chic apu,
xquinitzꞌet chic jun bey,
roma yin yitzolij-e riqꞌuin ri Nataꞌ Dios,
xchaꞌ ri Jesús.
Jacꞌariꞌ tok ecꞌo chique ri discípulos niquicꞌutulaꞌ chiquivech:
¿Achique cami ri xrojoꞌ xuꞌij chike?
Roma xuꞌij:
Xa jubaꞌ chic xquinitzꞌet,
y jacꞌariꞌ man xquinitzꞌet ta jubaꞌ.
Pero jubaꞌ chic apu,
xquinitzꞌet chic jun bey,
roma yin yitzolij-e riqꞌuin ri Nataꞌ Dios,
xchaꞌ,
yechaꞌ ri discípulos chiquivech.
Roma cꞌa riꞌ,
quireꞌ niquibilaꞌ chiquivech:
¿Achique cꞌa nuꞌij tzij ri xuꞌij chi xa jubaꞌ chic xquinitzꞌet?
Achique na ruchojmil ri nubilaꞌ chike,
yechaꞌ.
Jacꞌa ri Jesús xunaꞌej chi ri ru-discípulos cꞌo nicajoꞌ niquicꞌutuj che,
romariꞌ xuꞌij:
¿Rix nijoꞌ nivetemaj achique ri xin-ij,
chi xa jubaꞌ chic xquinitzꞌet y jacꞌariꞌ man xquinitzꞌet ta jubaꞌ,
pero jubaꞌ chic apu xquinitzꞌet chic jun bey?
Yin kitzij-kitzij nin-ij chive:
Rix xquixokꞌ y xquixbison voma yin.
Pero ri vinak ri cꞌa benak na cánima riqꞌuin ri rochꞌulef xa xquequicot.
Pero masque yixbison,
ri bis riꞌ xa xtijalataj.
Pa ruqꞌuexel ri bis xa xquixquicot.
Achel jun ixok nukꞌasaj kꞌaxomal roma nalex jun chꞌuti ral.
Pero tok alaxnak chic ri acꞌual,
ri teꞌej man nuka ta chic pa ruviꞌ ri kꞌaxomal ri xukꞌasaj,
xa niquicot ránima chi xalex chic jun acꞌual chochꞌulef.
Quiriꞌ mismo rix,
vacami cꞌo bis pa tak ivánima,
pero xquixintzꞌet chic jun bey,
y xtiquicot chic jun bey ri ivánima,
y ri (quicoten,
gozo) riꞌ man jun xtelesan iviqꞌuin.
Chupan ri kꞌij riꞌ,
man jun chic achique xticꞌutuj chuve.
Kitzij-kitzij nin-ij chive,
chi ronojel ri xticꞌutuj che ri Nataꞌ pa nubiꞌ yin,
can xtuya-vi-pe chive.
Cꞌa vacami man jun achique icꞌutun che ri Nataꞌ pa nubiꞌ yin.
Ticꞌutuj cꞌa,
y xtiyoꞌox chive,
richin quiriꞌ tzꞌakat xtiquicot ri ivánima.
Ronojel ri chꞌabel re nuꞌin chive,
xa revan jubaꞌ riꞌ ri achique nucꞌut,
pero nuka na jun kꞌij tok man quiriꞌ ta chic xtin-en xquichꞌo iviqꞌuin,
xa can kꞌalaj-kꞌalaj xtin-en che ri nin-ij chive pa ruviꞌ ri Nataꞌ Dios.
Chupan ri kꞌij riꞌ,
rix pa nubiꞌ xticꞌutuj-vi ri nijoꞌ,
y man nicꞌatzin ta chi cꞌa yin na yicꞌutun che ri Nataꞌ pan iqꞌuexel.
Roma ri Nataꞌ can yixrojoꞌ;
roma rix can yinijoꞌ yin y can ninimaj chi yin riqꞌuin rijaꞌ yin petenak-vi.
Yin riqꞌuin ri Nataꞌ Dios yin petenak-vi richin xinuka chochꞌulef.
Y vacami ninyaꞌ chic can ri rochꞌulef y yitzolij chic e riqꞌuin rijaꞌ,
xchaꞌ ri Jesús.
Quireꞌ cꞌa xquiꞌij ri ru-discípulos che:
Vacami kꞌalaj-kꞌalaj ruchojmil ronojel ri naꞌij chike,
y man nacusaj ta chic chꞌabel ri revan-riꞌ ri achique nucꞌut.
Vacami keteman chi rat ronojel aveteman.
Roma naꞌey chi nicꞌutux chave,
aveteman chic ri xticꞌutux.
Romariꞌ nikanimaj chi riqꞌuin ri Dios rat petenak-vi,
xechaꞌ.
Quireꞌ cꞌa xuꞌij ri Jesús chique:
¿Yininimaj vacami?
Yin kitzij nin-ij chive chi nuka na jun hora,
y vacami ja xuka,
chi rix xtiquiraj-e-iviꞌ.
Chiꞌijununal xquixbe chic chupan tak ri ibey,
y xa xquiniyaꞌ can nuyon.
Pero man nuyon ta yicꞌujeꞌ can,
roma ri Nataꞌ can cꞌo viqꞌuin.
Ronojel reꞌ nin-ij can chive richin quiriꞌ voma yin xticꞌujeꞌ uxlanen pa tak ivánima.
Chuvech ri rochꞌulef rix can cꞌo cꞌayef xtikꞌasaj,
pero ticꞌujeꞌ ruchukꞌaꞌ ri ivánima roma yin xitiquer yan chirij ronojel ri xa itzel pa ruviꞌ ri rochꞌulef.